《念奴娇 其十二 丙寅生日》
宋代·刘克庄

老逢初度，小儿女、盘问翁翁年纪。屈指先贤，彷佛似，当日申公归邸。

跛子形骸，瞎堂顶相，更折当门齿。麒麟阁上，定无人物如此。

追忆太白知章，自骑鲸去后，酒徒无几。恶客相寻，道先生、清晓中酲慵起。

不袖青蛇，不骑黄鹤，混迹红尘里。彭聃安在，吾师淇澳君子。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。